Diari Oficial de la Generalitat Valenciana


Sumari del DOGV 2870, del 15-11-1996 (1996/839982)

RESOLUCIÓ de 12 de gener de 1996, de la directora general de Qualitat Ambiental sobre declaració d'impacte ambiental.
---------------------------------------------------------------------------------------------------------------------

### Dades del document

Número de DOGV
:   2870

Data del DOGV
:   15-11-1996

Secció del DOGV
:   ALTRES DISPOSICIONS

Número del document
:   1996/839982


Data del document
:   12-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 12 de gener de 1996, de la directora general de Qualitat Ambiental sobre declaració d'impacte ambiental.   
Vist l'expedient 79/95-AIA, referent al projecte d'extracció de graves de dos emplaçaments distants entre si uns 4 km, ambdós al riu Palància, que afecten respectivament els termes municipals de Teresa i de Jérica (l'Alt Palància), promogut pel Sr. Francisco Manuel Gil Marco.  
Vist que amb data de 09.03.95, el promotor va aportar a aquesta conselleria una còpia del projecte i de l'estudi d'impacte ambiental presentats també davant l'organisme de conca, i va sol·licitar la iniciació de l'expedient per a obtenir la preceptiva declaració d'impacte ambiental.  
Vist que amb data de 17.05.95 es van rebre dos escrits de la Confederació Hidrogràfica del Xúquer, en els quals dóna compte del fet que no té previst realitzar el tràmit d'informació pública del projecte i de l'estudi d'impacte ambiental -comuns- de les esmentades extraccions (les referències de les quals són 95-AR-0105 i 0106) en tractar-se de volums inferiors a 5.000 m3.  
Vist que l'estudi d'impacte ambiental ha estat sotmès al tràmit d'informació pública per aquesta direcció general, mitjançant un anunci publicat en el DOGV núm. 2.550, amb data de 13.07.95. El certificat del resultat de la informació pública, emès pel cap del Servei de Sistemes d'Organització i Gestió de Personal amb data de 11.09.95, dóna compte d'una al·legació presentada per l'Ajuntament de Teresa. En els altres certificats, emesos pels secretaris dels ajuntaments de Teresa i de Jérica, rebuts respectivament amb data de 13 i 16 de novembre, s'indica que no es van presentar al·legacions, tot i que el primer d'ells adjunta una còpia d'un escrit presentat per la Sra. M. del Carmen Vila Embid, en el qual pregunta si s'ha concedit al sol·licitant del projecte cap permís actualment o en anteriors ocasions, i manifesta que té intenció d'al·legar pròximament.  
Vist que l'al·legació presentada per l'Ajuntament de Teresa es concreta en els tres aspectes següents:  
- la Confederació Hidrogràfica del Xúquer ja va dictar resolució amb data de 14.05.93 (hi adjunta còpia) en la qual es denegava la sol·licitud del mateix promotor en el mateix emplaçament que ara proposa, a causa de la incidència ambiental;  
- l'extracció d'àrids en aquest sector podria causar greus perjudicis ecològics per la pèrdua de tot el substrat sobre el qual se situa el bosc de ribera d'aquesta zona;  
- l'extracció pot afectar el règim de les aigües subterrànies que proveeixen la font del Nano, amb la consegüent disminució de reserves d'aigua potable de proveïment municipal.  
Vist que, amb data de 06.10.95, es rep una al·legació que va ser presentada dins del termini davant la Direcció Territorial d'aquesta conselleria per la Sra. Carmen Vila Embid, presidenta de la Federació d'AA.VV. de València, en la qual demana que siga denegada l'extracció de materials pretesa, com ja ho va ser el 1993 per l'organisme de conca, i després d'haver-se manifestat també en contra l'Ajuntament de Teresa, a causa dels perjudicis ambientals que aquest projecte provocaria sobre la ictiofauna, la vegetació de ribera i el brollador del Nano, de les aigües del qual es proveeix la població de Teresa. El mateix escrit sol·licita que es realitze l'estudi d'una sèrie de variables ambientals (hidrologia, morfologia, paisatge, sorolls, mesures preventives o correctores, etc.) que l'al·legant expressa que no han estat tractades en l'estudi d'impacte ambiental, la responsabilitat del qual atribueix equivocadament a aquesta conselleria.  
Vist que, com a conseqüència de les consultes realitzades es van rebre, en les dates que s'hi indiquen, les següents contestacions:  
- dos informes, un arqueològic i un altre etnològic, remesos (08.06.95) per la Direcció General de Patrimoni Artístic, dels quals no es desprèn l'existència d'elements historicoculturals coneguts o catalogats a la zona afectada pel projecte, tot i que assenyalen que aquesta variable no ha estat objecte d'estudi en la documentació tramesa;  
- informe de la Direcció Territorial d'aquesta conselleria a Castelló (13.06.95), en el qual es destaca que el riu Palància ofereix actualment i en el tram comprés entre el paratge del Molinar i la població de Teresa una de les millors representacions de les comunitats ripàries de la província de Castelló, les quals descriu sumàriament. Els treballs de neteja de marges, amb tala arran de terra i amb arrabassament d'exemplars arboris, duts a terme per la Confederació Hidrogràfica del Xúquer l'any 1991, al tram denominat font del Nano, van suposar la pèrdua d'un ecosistema d'alt valor ambiental que, actualment es troba en procés de regeneració natural; aquest sector s'ubica, així mateix, dins un vedat de pesca la població de truites del qual es troba molt minvada. Al seu torn, el mapa geocientífic de la província de Castelló inclou l'enclavament situat al terme de Teresa -no així el de Jérica- dins l'àrea singular denominada «Curs alt del riu Palància», d'especial interès per a la conservació de la natura. Pel que fa a l'altra zona d'extracció (terme municipal de Jérica) considera que interès mediambiental de l'àrea pot considerar-se baix i que l'explotació no suposa un impacte negatiu irreversible; en aquest tram, el riu no presenta un cabal continu i els dipòsits al·luvials són d'escàs espessor; en cas de dur-se a terme l'extracció en aquest tram hauria d'evitar-se rebaixar el llit per sota de la cota mínima del riu i evitar escalons i fondals una vegada acabada l'activitat.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atès que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer  
Estimar no acceptable l'extracció de graves del riu Palància corresponent a l'emplaçament que es localitza al terme municipal de Teresa, per l'afecció crítica i irreversible als valors naturals de la zona que queda emmarcada en un enclavament d'alt interès naturalístic (Curs alt del riu Palància).  
Segon  
Estimar acceptable, des del punt de vista ambiental i sense perjudici de la prèvia obtenció de les autoritzacions sectorials que hi siguen d'aplicació, i especialment la pertinent llicència d'activitat atorgada per l'Ajuntament de Jérica, l'extracció de graves del llit del riu Palància únicament a l'emplaçament sol·licitat que afecta el terme municipal de Jérica, sempre que es realitze amb l'estricte compliment de les propostes recollides en l'estudi d'impacte ambiental tramitat i de les modificacions introduïdes per les següents condicions:  
1. L'extracció es limitarà únicament als materials al·luvials existents en el mateix llit fluvial, sense estendre's a altres dipòsits o materials externs a ell, com ara els cons col·luvials o les calcàries juràssiques existents a les proximitats.  
2. L'extracció no baixarà per sota de la cota mínima actual del riu o de la superfície freàtica, i es realitzarà respectant la morfologia gradients naturals del llit, sense formar cap tipus d'escalonament ni depressió.  
3. Durant la fase d'explotació s'evitarà l'acumulació de materials i l'aparcament de maquinària en tota la zona del llit, en previsió de possibles crescudes d'aigua.  
4. A fi d'evitar la producció de pols s'aplicaran els regs necessaris (almenys un diari durant l'estiu) tant als camins d'accés com a l'àrea d'extracció, i s'utilitzaran per al transport camions amb caixa tapada.  
5. Els possibles estèrils que es generen en l'explotació (generalment blocs de calcària o còdols de gran dimensió) s'utilitzaran en la restauració, i es condicionaran als marges de l'explotació sense crear acumulacions ni alineaments estranys a la morfologia natural del llit. En tot cas, els talussos laterals de l'explotació no sobrepujaran els 30ø d'inclinació respecte de l'horitzontal.  
6. Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que seran gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.  
7. Si durant el procés d'extracció de materials es trobaren restes paleontològiques, arqueològiques o etnològiques, el titular quedarà obligat a posar aquest fet en coneixement de la Conselleria de Cultura, de manera immediata, i adoptarà les mesures pertinents per a la protecció i la conservació.  
8. El promotor queda obligat a presentar davant la Confederació Hidrogràfica del Xúquer, per duplicat i abans del 31 de desembre de cada any, un informe anual en el qual es recolliran el balanç i l'estat actual de l'explotació respecte dels volums extrets i aprofitats i, sobretot, respecte de l'aplicació de les mesures protectores i correctores previstes en l'estudi d'impacte ambiental, com també qualsevol possible incidència en el desenvolupament d'aquestes. La Confederació Hidrogràfica remetrà a aquesta conselleria una còpia de l'esmentat informe.  
Tercer  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es pot interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Quart  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 de gener de 1996.- La directora general de Qualitat Ambiental: Gloria Arnandis Boix.